Diferența dintre ipoteză și speculație

În primul rând, dacă pornim de la definițiile din dicționarul limbii române, constatăm că ipoteza se referă la *”presupunere, enunțată pe baza unor fapte cunoscute, cu privire la anumite (legături între) fenomene care nu pot fi observate direct sau cu privire la esența fenomenelor, la cauza sau la mecanismul intern care le produce; presupunere cu caracter provizoriu, formulată pe baza datelor experimentale existente la un moment dat sau pe baza intuiției, impresiei etc. ”*, iar speculația la *”Studiu, cercetare abstractă, considerație pur teoretică asupra unei probleme”.*

Legat, spre exemplu de domeniul matematicii, ipoteza reprezintă *”Ansamblul proprietăților date într-o demonstrație și cu ajutorul cărora se obțin noi propoziții”*, proprietăți cunoscute, verificate, care stau la baza contruirii de noi cunoștințe sau adevăruri pe care apoi să se sprijine noi fapte verificate și care vor constitui baza pentru altele. Chiar și așa, matematica poate fi considerată atât disciplină logic formală, cât și știință empirică și speculație filosofică.

In limba franceză, spre exemplu, cunoscând conjugarea verbelor de grupa I și a faptului că aceasta se realizează prin înlăturarea terminației de infintiv ”-er” și adăugarea terminațiilor pe persoane ”-e, -es, -e, -ons, -ez, ent”, am putea emite ipoteza conform căreia toate verbele de grupa I terminate în ”-er” se conjugă după acest model. Ipoteza ar putea fi formulată sub forma unei întrebări, care mai apoi, prin verificări, să se confirme sau să se infirme. Verificarea ipotezei s-ar face apoi pe baza unor date concrete, verificate și certificate – în cazul de față disponibile în dicționare sau cărți de specialitate (gramatici) și s-ar infirma pe baza contra exemplelor:

* ”aller”, cu schimbarea radicalului în timpul conjugării,
* verbe de grupa I care prezintă particularități de scriere (ca de exemplu verbele terminate în ”-cer” care au ç în fața terminațiilor care încep cu a sau o (nous commençons), verbele terminate în ”-eter, -eler”, care dublează consoana în fața unui e mut (je m’appelle), verbele terminate în ”-uyer, -oyer”, care schimbă y în fața unui e mut, și altele.

Astfel, ipoteza, spre deosebire de speculație, ne aduce pe baza întrebărilor, mergând din aproape în aproape, cercetând și confirmând, la construirea cunoașterii, oricare ar fi domeniul de cunoaștere. Speculația înseamnă să te întrebi asupra consecințelor unei ipoteze, ca și cum aceasta ar fi adevărată.

Apoi, deși vorbim despre domenii de cunoaștere diferite, distincte la mai multe nivele, pornind de la însăși natura lor și mergând până la metodele de dobândire a cunoștințelor, problematica pe care fiecare trebuie s-o ia în considerare, parcursul verificării ipotezelor și evitării speculațiilor este același. O cunoaștere în profunzime a domeniului și o aplecare asupra consolidării acesteia, o rigurozitate a cercetării și cu siguranță o curiozitate mereu vie, ar înlătura speculația din construirea cunoașterii.

Tema este în acest caz de un real interes, întrucât aduce în discuție implicarea abordării construirii cunoașterii în două moduri asemănătoare, dar diferite ăn esență și care pot produce rezultate ale cunoașterii fals-pozitive – vorbim aici despre speculație. Aceasta, spe deosebire de ipoteză, fără să aibă fundament științific, poate să revendice pretenția de a crea cunoaștere viabilă.

Putem merge cu cercetarea în timp, până la greci, când filozofia și știința erau foarte strâns legate bazate pe speculația filosofică. Insă, în zilele noastre, dacă filozofia și-a păstrat partea speculativă, științele au ales drumul raționamentului deductiv și a metodelor experimentale.

Webografie:

[www.dexonline.ro](http://www.dexonline.ro)

<https://www.larousse.fr/>

<https://philo-lettres.fr/grec-ancien/histoire-de-la-grece-antique/>

<https://www.superprof.fr/blog/histoire-des-mathematiques/>

<https://bibliotheque.auf.org/doc_num.php?explnum_id=471>

https://www.culture.gouv.fr/Actualites/Quelle-place-pour-la-langue-francaise-dans-le-discours-scientifique